郭處士擊甌歌
作者：溫庭筠
朝代：唐

paragraphs: 佶栗金虬石潭古，勺陂瀲灩幽脩語。
湘君寶馬上神雲，碎佩叢鈴滿煙雨。
吾聞三十六宮花離離，軟風吹春星斗稀。
玉晨冷磬破昏夢，天露未乾香著衣。
蘭釵委墜垂雲髮，小響丁當逐迴雪。
晴碧煙滋重疊山，羅屏半掩桃花月。
太平天子駐雲車，龍鑪勃鬱雙蟠拏。
宮中近臣抱扇立，侍女低鬟落翠花。
亂珠觸續正跳蕩，傾頭不覺金烏斜。
我亦爲君長歎息，緘情遠寄愁無色。
莫霑香夢綠楊絲，千里春風正無力。